

**Бейбіт жиналыстарда болатын журналист (бұқаралық ақпарат құралы өкілі) қызметінің қағидаларын, журналистің айырым белгілерінің нысандарын бекіту туралы**

Қазақстан Республикасы Мәдениет және ақпарат министрінің 2025 жылғы 1 сәуірдегі № 133-НҚ бұйрығы. Қазақстан Республикасының Әділет министрлігінде 2025 жылғы 2 сәуірде № 35917 болып тіркелді

      "Масс-медиа туралы" Қазақстан Республикасы Заңының 26-бабына және "Қазақстан Республикасының Мәдениет және ақпарат министрлігінің кейбір мәселелері туралы" Қазақстан Республикасы Үкіметінің 2023 жылғы 4 қазандағы № 866 қаулысымен бекітілген Қазақстан Республикасының Мәдениет және ақпарат министрлiгi туралы ереженің 15-тармағының 122) тармақшасына сәйкес БҰЙЫРАМЫН:

      1. Мыналар:

      1) осы бұйрыққа 1-қосымшаға сәйкес Бейбіт жиналыстарда болатын журналист (бұқаралық ақпарат құралы өкілі) қызметінің қағидалары;

      2) осы бұйрыққа 2-қосымшаға сәйкес Журналистің айырым белгілерінің нысандары бекітілсін.

      2. Қазақстан Республикасы Мәдениет және ақпарат министрлігінің Бұқаралық ақпарат құралдары саласындағы мемлекеттік саясат департаменті Қазақстан Республикасының заңнамасында белгіленген тәртіппен:

      1) осы бұйрықты Қазақстан Республикасының Әділет министрлігінде мемлекеттік тіркеуді;

      2) осы бұйрықты Қазақстан Республикасы Мәдениет және ақпарат министрлігінің интернет-ресурсында орналастыруды;

      3) осы бұйрық Қазақстан Республикасының Әділет министрлігінде мемлекеттік тіркелгеннен кейін он жұмыс күні ішінде осы тармақтың 1) және 2) тармақшаларында көзделген іс-шаралардың орындалуы туралы мәліметтерді Қазақстан Республикасы Мәдениет және ақпарат министрлігінің Заң департаментіне ұсынуды қамтамасыз етсін.

      3. Осы бұйрықтың орындалуын бақылау жетекшілік ететін Қазақстан Республикасының Мәдениет және ақпарат вице-министріне жүктелсін.

      4. Осы бұйрық алғашқы ресми жарияланған күнінен кейін күнтізбелік он күн өткен соң қолданысқа енгізіледі.

|  |  |
| --- | --- |
|
*Қазақстан Республикасының* *Мәдениет және ақпарат министрі*
 |
*А. Балаева*
 |

      "КЕЛІСІЛДІ"

      Қазақстан Республикасының

      Ұлттық экономика министрлігі

      "КЕЛІСІЛДІ"

      Қазақстан Республикасының

      Ішкі істер министрлігі

|  |  |
| --- | --- |
|   | Қазақстан РеспубликасыныңМәдениет жәнеақпарат министрі2025 жылғы 1 сәуірдегі№ 133-НҚ бұйрығына1-қосымша |

 **Бейбіт жиналыстарда болатын журналист (бұқаралық ақпарат құралы өкілі) қызметінің қағидалары**

 **1-тарау. Жалпы ережелер**

      1. Осы Бейбіт жиналыстарда болатын журналист (бұқаралық ақпарат құралы өкілі) қызметінің қағидалары (бұдан әрі – Қағидалар) "Масс-медиа туралы" Қазақстан Республикасы Заңының (бұдан әрі – Заң) 26-бабына және "Қазақстан Республикасының Мәдениет және ақпарат министрлігінің кейбір мәселелері туралы" Қазақстан Республикасы Үкіметінің 2023 жылғы 4 қазандағы № 866 қаулысымен бекітілген Қазақстан Республикасының Мәдениет және ақпарат министрлiгi туралы ереженің 15-тармағының 122) тармақшасына сәйкес әзірленді және бейбіт жиналыстарда болатын журналист (бұқаралық ақпарат құралы өкілі) (бұдан әрі – журналист) қызметінің тәртібін айқындайды.

 **2-тарау. Бейбіт жиналыстарда болатын журналист (бұқаралық ақпарат құралы өкілі) қызметінің тәртібі**

      2. Бейбіт жиналыстарда бұқаралық ақпарат құралы үшін хабарлар мен материалдарды жинау, өңдеу және дайындау бойынша өз қызметін жүзеге асыру кезінде журналистің өзімен бірге журналист куәлігі болады, сондай-ақ ол осы бұйрыққа 2-қосымшаға сәйкес бекітілген нысан бойынша айырым белгілерін тағып жүреді.

      3. Журналист өз қызметін жүзеге асыру кезінде:

      1) хабарлар мен материалдарды жинауды, өңдеуді, дайындауды жүзеге асырады, ақпаратты алады және таратады;

      2) көліктің, инфрақұрылым объектілерінің іркіліссіз жұмыс істеуі, мүліктің сақталуы үшін бөгет жасайтын, сондай-ақ бейбіт жиналыстарға қатыспайтын азаматтардың еркін жүріп-тұруына кедергі келтіретін әрекеттер жасамайды;

      3) бейбіт жиналыстарды ұйымдастырушы мен оларға қатысушылардың, сондай-ақ мемлекеттік органдар, ұйымдар қызметкерлерінің заңды әрекеттеріне кедергі келтірмейді;

      4. Журналистің кәсіби қызметін қамтамасыз ету үшін жергілікті атқарушы орган бұқаралық ақпарат құралдарының жергілікті атқарушы органға жіберетін сұрау салуы бойынша журналистерді Жедел баспасөз орталығымен қамтамасыз ету жөнінде шаралар қабылдайды.

      5. Жедел баспасөз орталығы мынадай:

      1) лентамен шектеу;

      2) фото-, бейнетүсірілім жасау және сұхбат алу үшін жеткілікті түрде көрінуді қамтамасыз ету;

      3) электрмен жабдықтауды қамтамасыз ету;

      4) өмірі мен денсаулығына қауіп төнген жағдайда, ішкі істер органдары қызметкерлерінің жедел ден қою арқылы журналистердің қауіпсіздігін қамтамасыз ету шарттарына сәйкес келетін орын (аумақ) болып табылады.

      6. Журналист бейбіт жиналыстарда бұқаралық ақпарат құралдары үшін хабарлар мен материалдарды жинау, өңдеу, дайындау бойынша өз қызметін Жедел баспасөз орталығы орналасқан жерде (аумақта) де, одан тыс жерлерде де жүзеге асырады.

      7. Журналистерді Жедел баспасөз орталығына алып бару, журналистерге бейбіт жиналыстың ұйымдастырушылары мен қатысушыларынан сұхбат, түсініктемелер алуға жәрдемдесу, журналистердің қауіпсіздігін қамтамасыз етуге бағытталған шараларды түсіндіру мақсатында жергілікті атқарушы орган бейбіт жиналысты өткізу уақытында өз өкілінің қатысуын қамтамасыз етеді.

|  |  |
| --- | --- |
|   | Қазақстан РеспубликасыныңМәдениет жәнеақпарат министрі2025 жылғы 1 сәуірдегі№ 133-НҚ бұйрығына2-қосымша |

 **Журналистің айырым белгілерінің нысандары**

      Кеудеше, жеңдегі таңғыш, жапсырма журналистің айырым белгілерінің нысандары болып табылады. Көрсетілген айырым белгілерін тағып жүру кезінде олардың анық көрінуін қамтамасыз ету қажет.

      1. Кеудешенің сипаттамасы:

      1) түсі – ашық көк;

      2) кеудешенің алдында және арқасында көлденеңнен ені кемінде 20 миллиметр жарық шағылыстыратын екі жолақ тігілген.

      Кеудешенің алдында және арқасында жарық шағылыстыратын жолақтардың үстіне "PRESS" деген жазу орналасады.

      Жазудың өлшемі: "PRESS" – әріптің биіктігі алдыңғы бөлігінде кемінде 40 миллиметр, арқасында – кемінде 60 миллиметр, әріптің ені кемінде 50 миллиметр, қаріптің қалыңдығы кемінде 12 миллиметр. Жазу латын әріптерімен жазылады, ақ немесе күміс түсті жарық шағылыстыратын матадан "Arial" қарпімен жасалады.

      Кеудешенің нысаны – 1-сурет.

      1-сурет



      2. Жеңдегі таңғыштың сипаттамасы:

      1) түсі – ашық сары;

      2) ортасында "PRESS" деген жазу орналасады.

      Жазудың өлшемі: "PRESS" – әріптің биіктігі кемінде 40 миллиметр, әріптің ені кемінде 30 миллиметр, қаріптің қалыңдығы кемінде 12 миллиметр.

      Жазу латын әріптерімен жазылады, қара түсті "Arial" қарпімен жасалады.

      Жеңдегі таңғыштың нысаны – 2-сурет.

      2-сурет



      3. Жапсырманың сипаттамасы:

      1) жапсырма ені кемінде 280 миллиметр, биіктігі кемінде 100 миллиметр тікбұрыш нысанында болады;

      2) реңкінің түсі – көк;

      3) ортасында "PRESS" деген жазу орналасады.

      Жазудың өлшемі: "PRESS" – әріптің биіктігі кемінде 40 миллиметр, әріптің ені кемінде 30 миллиметр, қаріптің қалыңдығы кемінде 12 миллиметр.

      Жазу латын әріптерімен жазылады, күміс түсті жарық шағылыстыратын матадан "Arial" қарпімен жасалады.

      Жапсырманың нысаны – 3-сурет.

      3-сурет



 © 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК